訪丹霞
作者：鄧肅
朝代：宋

paragraphs: 煙雲著天無寸空，寒窗瑟瑟夜號風。
浩歌出門何所詣，故人飛錫梵王宮。
扣門兀坐寂無語，衲破蒙頭面如土。
逢場聊復觸機鋒，千偈瀾翻疾風雨。
我生鼻孔自撩天，笑將龍肉比談禪。
針水相投得吾子，帖肉汗衫今脫然。
但憐凈業猶詩酒，醉筆時作蛟龍走。
儻惟語默兩無妨，憑公刻燭聯千首。
况是雪意政相留，慎勿匆匆撫刀頭。
明日談笑作春色，同在瓊瑶十二樓。